text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 ноември 2014 година
  за изменение на Решение 2005/817/ЕО, Евратом за разрешаване на Република Латвия да използва някои приблизителни разчети при изчислението на базата за собствените ресурси от ДДС
  (нотифицирано под номер С(2014) 8926)
  (само текстът на латвийски език е автентичен)
  (2014/845/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
  след консултации с Консултативния комитет по собствените ресурси,
  като има предвид, че:
  (1)
  По силата на член 384 от Директива 2006/112/ЕО на Съвета (2) Латвия може, в съответствие с условията, приложими в тази държава членка към датата на нейното присъединяване, да продължи да освобождава от облагане сделките, посочени в приложение X, част Б, точки 2 и 10 от посочената директива, за срока, за който същото освобождаване се прилага от която и да е от държавите членки, които са били членки на Общността към 30 април 2004 г. Тези сделки трябва да бъдат взети предвид при определянето на базата за собствените ресурси от ДДС.
  (2)
  В отговора си от 30 април 2014 г. на писмото на Комисията от 14 февруари 2014 г. относно опростяването на проверките на собствените ресурси от ДДС (3) Латвия поиска от Комисията разрешение да използва фиксирани проценти от междинната база при изчисляването на базата за собствените ресурси от ДДС за сделките, посочени в приложение X, част Б, точки 2 и 10 от Директива 2006/112/ЕО, за финансовите години от 2014 до 2020. Латвия доказа, че историческият процент е останал стабилен във времето. Поради това на Латвия следва да се разреши да изчислява базата за собствените ресурси от ДДС, като използва фиксирани проценти в съответствие с изпратеното от Комисията писмо.
  (3)
  От съображения за прозрачност и правна сигурност е подходящо прилагането на разрешението да се ограничи във времето.
  (4)
  Поради това е целесъобразно Решение 2005/817/ЕО, Евратом на Комисията (4) да бъде съответно изменено,
  ПРИЕ НАСТОЯЩОТО РЕШЕНИЕ:
  Член 1
  В Решение 2005/817/ЕО, Евратом се вмъкват следните членове 1а и 1б:
  „Член 1а
  Чрез дерогация от член 1, параграф 1 от настоящото решение за целите на изчисляването на базата за собствените ресурси от ДДС от 1 януари 2014 г. до 31 декември 2020 г. на Латвия се разрешава да използва 0,04 % от междинната база за сделките, посочени в приложение X, част Б, точка 2 (свободни професии) от Директива 2006/112/ЕО на Съвета (5).
  Член 1б
  Чрез дерогация от член 1, параграф 2 от настоящото решение за целите на изчисляването на базата за собствените ресурси от ДДС от 1 януари 2014 г. до 31 декември 2020 г. на Латвия се разрешава да използва 0,30 % от междинната база за сделките, посочени в приложение X, част Б, точка 10 (превоз на пътници) от Директива 2006/112/ЕО.
  Член 2
  Адресат на настоящото решение е Република Латвия.
  Съставено в Брюксел на 26 ноември 2014 година.